Hasan Ruhani
Hasan Ruhani (perzijski: حسن روحانی; rođen 13. novembra 1948) iranski je političar, diplomat i akademik. Bivši je predsjednik Irana. Član je Vijeća stručnjaka od 1989, Vijeća napretka od 1991, Vrhovnog vijeća državne sigurnosti od 1989. i čelnik Centra za strateška istraživanja od 1992. godine. Diplomirao je na Univerzitetu u Teheranu, a doktorirao na Kaledonijskom univerzitetu u Glasgowu. Uz perzijski, služi se i engleskim, njemačkim, ruskim, arapskim i francuskim jezikom. Ruhani je također bio potpredsjednik 4. i 5. saziva iranskog parlamenta, te sekretar Vrhovnog vijeća državne sigurnosti između 1989. i 2005. godine. Smatra se umjerenim političarem, pobijedio je na predsjedničkim izborima juna 2013. U prvom krugu dobio je 50,7% glasova odnosno natpolovičnu većinu čime je izabran za predsjednika Irana. Na toj funkciji zamijenio je Mahmuda Ahmadinedžada. Ruhani je također bio pregovarač za iranska nuklearna pitanja između 1997. i 2005. godine. Zvanično je inaugurisan 4. augusta iste godine. i preuzeo je funkciju, nakon što je ajatolah Ali Khamenei prihvatio njegov izbor za novog predsjednika države. Tokom kampanje, Ruhani, podržan od reformista, više puta je optužio Ahmadinedžada za ekstremizam. U svom inauguracionom govoru pred parlamentom pozvao je Zapad da ukine sankcije Iranu riječima: Ukoliko želite adekvatan odgovor, ne treba da govorite jezikom sankcija već jezikom poštovanja. Obećao je da će raditi na "očuvanju privrede zemlje, podsticanju konstruktivnih dogovora sa svijetom, osiguravanju njenih nacionalnih interesa i ukidanju nepravednih sankcija". U vrijeme preuzimanja funkcije Ruhani se suočio sa izazovima, među kojima je borba sa inflacijom koja je u junu 2013. dostigla 42 posto, visokom stopom nezaposlenosti i premošćavanjem političkih nesuglasica između konzervativnih, umjerenih i reformističkih frakcija. Iako je u više navrata obećavao da će se boriti za ženska prava i unaprijediti jednakost žena u društvu, ipak nije imenovao niti jednu ženu u sastav njegove vlade. Zbog jakih kritika njegove “čisto muške” Vlade na kraju je dodao i jednu ženu - imenovao je Elham Aminzadeh za svoju potpredsjednicu za pravne poslove. Ruhanijevim kabinetom dominirali su muškarci u poređenju sa prethodnom Vladom Mahmuda Ahmedinedžada koji je na početku svog drugog mandata, imenovao tri ministrice.